A Magyar Helsinki Bizottság a FECSKE (Fogvatartottakat és Családjukat Képviselő Csoport) egyik tagja. A FECSKE egy szabadult fogvatartottakból, családtagjaikból, civilekből, a büntetés-végrehajtással foglalkozó szakemberekből álló hálózat, célja a magyar börtön égető és rendszerszintű problémáinak enyhítése, megoldások kidolgozása. A FECSKE egy önszerveződő csoport, a fogvatartottak és hozzátartozóik érdekképviseletének új formája. Hiszünk abban, hogy minden fogvatartottnak joga van az emberséges börtönbüntetéshez, aminek része a minőségi kapcsolattartás, ami elképzelhetetlen személyes találkozás nélkül.

Azért, hogy támogassuk a személyes kapcsolatok létrejöttét, készítettünk egy panaszmintát, amit kitöltve és kiegészítve postán tud elküldeni az alapvető jogok biztosának (más néven: ombudsmannak). Az ombudsman vizsgálatot indíthat az Ön panasza alapján, és ha jogsértést, szabálytalanságot tapasztal, akkor kezdeményezheti a probléma megoldását a bv.-nél. Az ombudsmani vizsgálatnak sajnos nincs határideje.

A levelünkhöz mellékelt **panaszmintában az üresen hagyott részeket kell a saját adataival és panaszával kiegészíteni, a végén aláírni és úgy postára adni.** A panaszban kérheti, hogy a nevét ne hozzák nyilvánosságra, de az ügy kivizsgálása miatt a börtönben meg fogják tudni, hogy Ön panaszt adott be. Ennek azonban elvileg nem lehetnek negatív hatásai.

A mellékelt beadvány első részébe kézzel írja bele a személyes adatait (nevét, születési helyét és idejét, anyja nevét és a bv. intézetet, ahol fogva van).

A **tényálláshoz** azt írja le egész mondatokban, hogy

* melyik bv. intézetben van jelenleg elhelyezve
* hol lakik a családja, akik látogatni szeretnék Önt
* (ha tudja) hány kilométerre van a bv. intézet és a családja lakóhelye
* kikből áll a családja, akikkel szeretne személyesen találkozni (felesége, gyerekek, hány évesek, szülei, testvérei, stb.)
* jelenleg hogyan tudnak kapcsolatot tartani egymással (telefonon, Skype-on, levélben)
* mikor találkoztak utoljára személyesen
* miért nem tudnak személyesen találkozni (pl. a távolság miatt nagyon sok idő az utazás, kicsi gyerekei vannak, akik nem tudnak sokat utazni, idős szülei vannak, akik nem tudnak hosszan utazni)
* milyen esetben tudnának egymással személyesen találkozni (pl. ha melyik intézetbe kerülne)
* (miért) fontos Önnek, hogy személyesen találkozhassanak
* korábban a bv. intézetnek vagy a BvOP-nak írt-e valamilyen beadványt, kérelmi lapot, panaszt annak érdekében, hogy elérje, hogy találkozhasson a családjával (pl. átszállítási kérelmet erre hivatkozva); ha igen, hányszor, mikor és mit írt, erre milyen választ kapott.

Üres oldalon folytathatja a tényállás részt, ha ott nincs elég hely. Fontos, hogy pontosan írja le az információkat.

A jogi részt kidolgoztuk, ehhez nem szükséges hozzáírnia. A beadványt a végén írja alá.

**Dr. Kozma Ákos**

alapvető jogok biztosa

Alapvető Jogok Biztosának Hivatala

Budapest V. ker. Falk Miksa utca 9-11.

Tisztelt Alapvető Jogok Biztosa!

Alulírott

név: ……………………………………………………………………................................................

született:..........................................................., ............................................................

anyja neve: ....................................................................................................................

tartózkodási helye (bv. intézet): ……………………………………………………………………………………

fogvatartott az alapvető jogok biztosáról szóló 2011. évi CXI. törvény (Ajbtv.) 18. § (1) bekezdés f) pontja szerinti rendvédelmi szervvel, a Büntetés-végrehajtás Országos Parancsnokságával szemben

**panaszt** teszek

az alábbiak miatt.

**Tényállás:**

**Jogi értékelés:**

A büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (**Bv. tv.**) az alapelvek között nevesíti az egyéniesítés elvét és a fogvatartottak külvilággal való kapcsolattartáshoz való jogát, és az alábbiak szerint rendelkezik:

83. § (1)A szabadságvesztés végrehajtásának célja az ügydöntő határozatban meghatározott joghátrány érvényesítése, valamint a végrehajtás alatti **reintegrációs tevékenység eredményeként annak elősegítése, hogy az elítélt szabadulása után a társadalomba sikeresen visszailleszkedjen és a társadalom jogkövető tagjává váljon**.

(6) A szabadságvesztés végrehajtása során az elítéltet csak a büntetés céljának eléréséhez szükséges mértékben lehet elkülöníteni a társadalom tagjaitól. **Az elítélt számára biztosítani kell a büntetés céljával, valamint az intézet rendjével és biztonságával nem ellentétes családi, személyes és társadalmi kapcsolatok létesítését, fenntartását, illetve fejlesztését**.

A Bv. tv. az elítélt büntetés-végrehajtási jogviszonyból eredő jogairól a kapcsolattartás vonatkozásában az alábbiakról rendelkezik:

122. § Az elítélt jogosult

b) a hozzátartozóival, valamint az általa megjelölt és a **bv. intézet által engedélyezett személyekkel,** szervezetekkel az e törvényben meghatározottak szerint **kapcsolatot tartani**.

172. § (1) A szabadságvesztés végrehajtása során a bv. intézet az e fejezetben, valamint a végrehajtási fokozatokra és rezsimekre vonatkozó szabályok szerint, **a társadalomba való beilleszkedés érdekében elősegíti, hogy az elítélt fenntarthassa és fejleszthesse hozzátartozóival**, más személyekkel, valamint a reintegrációs célkitűzéseket elősegítő külső szervezetekkel való kapcsolatát.

Magyarország **Alaptörvénye** a kapcsolattartás vonatkozásában az alábbiakról rendelkezik:

VI. cikk

(1) Mindenkinek joga van ahhoz, hogy magán- és családi életét, otthonát, kapcsolattartását és jó hírnevét tiszteletben tartsák.

Az **Emberi Jogok Európai Bíróságának** gyakorlata szerint az elítéltek magánélethez való jogának – a szabadságvesztéssel szükségszerűen együtt járó korlátozások mellett is – fontos részét képezi az, hogy a hatóságok lehetővé tegyék, illetve ha szükséges, kifejezetten **elősegítsék a közeli családtagokkal történő kapcsolattartásukat** (Moiseyev kontra Oroszország, 62936/00, 246. §).

Az ombudsman [egy vizsgálat](https://www.ajbh.hu/-/az-eliteltek-latogatasanak-jogarol?redirect=https%3A%2F%2Fwww.ajbh.hu%2Fkezdolap%3Fp_p_id%3D3%26p_p_lifecycle%3D0%26p_p_state%3Dmaximized%26p_p_mode%3Dview%26_3_redirect%3D%252F%26_3_redirect%3D%252F%26_3_redirect%3D%252F%26_3_redirect%3D%252F%26_3_cur%3D2%26_3_cur%3D2%26_3_keywords%3Dkapcsolattart%25C3%25A1s%26_3_keywords%3Dkapcsolattart%25C3%25A1s%26_3_advancedSearch%3Dfalse%26_3_advancedSearch%3Dfalse%26_3_groupId%3D10180%26_3_groupId%3D10180%26_3_groupId%3D10180%26_3_groupId%3D10180%26_3_delta%3D20%26_3_delta%3D20%26_3_resetCur%3Dfalse%26_3_resetCur%3Dfalse%26_3_andOperator%3Dtrue%26_3_andOperator%3Dtrue%26_3_struts_action%3D%252Fsearch%252Fsearch%26_3_struts_action%3D%252Fsearch%252Fsearch%26_3_struts_action%3D%252Fsearch%252Fsearch%26_3_struts_action%3D%252Fsearch%252Fsearch&inheritRedirect=true)ában (OBH 3557/2008.) elvi éllel állapította meg, hogy a **látogatófogadás jogának fontos szerepe lehet a börtön világa és a társadalom közötti kapcsolattartásban, a büntetés letöltése utáni beilleszkedésben**. E jognak jelentősége lehet abban is, hogy fennmaradjon a fogvatartott külvilág iránti érdeklődése, hogy megőrizhesse személyiségét, önértékelését, önbecsülését. Mérsékelhető a szabadságelvonással szükségképpen együtt járó kiszolgáltatottság-érzés, esetenként hozzájárulhat a felbomló családi kötelékek és egyéb szociális kapcsolatok pótlásához vagy helyreállításához.

Friss tudományos kutatások járják körül a hozzátartozó bebörtönzésének hatását a családra (ld. pl. Hegedűs Judit: Bebörtönzött családok – fogvatartottak családjai a börtönről, elérhető: <http://nevelestudomany.elte.hu/downloads/2021/nevelestudomany_2021_1_36-46.pdf>). Hegedűs szerint "A családtagokkal való foglalkozás több szempontból is kiemelten fontos: egyrészt **a fogvatartott családjának támogatása prevenciós tevékenységként** is értelmezhető (vö. Aedo, 2020), másrészt pedig **a reintegráció sikerességének is feltétele a családi kapcsolatok rendezése**.” “A gyermekek látogatása segíthet abban, hogy a fogvatartottak nehézségeit enyhítse. Nagyon sokszor látjuk, hogy maga a börtön ad lehetőséget arra, hogy a korábbi rendezetlen kapcsolattal foglalkozzanak, sok esetben a látogatások motiválhatják a fogvatartottat arra, hogy „jobban viselkedjen”, kevesebb fegyelmi vétséget kövessen el. Több nemzetközi kutatás rámutatott arra, hogy azoknál a fogvatartottaknál, akiket többször látogattak meg a gyermekeik, alacsonyabb volt a visszaesés aránya (Cochran 2012).”

A koronavírus-járvány ideje alatt szigorú intézkedések voltak hatályban, 2020 márciusától 2022 júniusáig egy rövid időszak kivételével, összesen 21 hónapig nem fogadhattak személyesen látogatót a fogvatartottak.

2022 májusában újraindult a személyes látogatófogadás, de a tényállás részben részletezettek miatt a családtagjaim továbbra sem tudnak engem látogatni.

**Összegzés**

Meglátásom szerint a jogszabályokban garantált jogokat nem biztosítja a büntetés-végrehajtás a részemre. A saját és hozzátartozóim magán- és családi élethez fűződő jogait is sérti a bv. szervezet azzal, hogy nem biztosítja nekik a kapcsolattartáshoz való jogukat.

Világos, hogy a fogvatartottak sikeres reintegrációjában nagyon nagy szerepe van a családnak és a minőségi kapcsolattartásnak. A társadalomnak is az az érdeke, hogy emberséges és igazságos körülmények között töltsék a fogvatartottak a börtönbüntetésüket, és a családjaink se szenvedjen szükségtelenül. Nem csak nekünk, a fogvatartottaknak, de családunknak is joga van a minőségi kapcsolattartáshoz.

Nagyon nagy szükségünk lenne arra, hogy főleg az elmúlt pandémiás időszak viszontagságai után újra láthassuk egymást a családommal. Az igazi az lenne, hogy a látogatáson megölelhessük, megpuszilhassuk egymást, megfoghassuk egymás kezét. Egy gyermeknek hatalmas szüksége van arra, hogy mikor hosszú idő után újra láthatja az apukáját vagy az anyukáját, akkor megölelhesse őt, együtt játszhassanak. Nem lehet elmagyarázni egy kisgyermeknek, hogy erre miért nincs lehetőség a börtönben. Az, hogy plexifal választja el a látogatókat egymástól, nem csak a fogvatartottnak, hanem a gyerekeinek, szüleinek és házastársának is büntetés.

A fentiek alapján kérem a panaszom kivizsgálását, és ez alapján kérem, hogy hívja fel a bv. szervezetet a jogsértő gyakorlat megszüntetésére.

Dátum:

Tisztelettel:

..............................................

Aláírás